1929 में भैयाजी दाणी ने काशी में संघ की शाखा प्रारंभ की। गुरूजी से उनका सम्पर्क हुआ। भैयाजी दाणी ने उन्हें डाॅ. हेडगेवार जी का संघ दर्शन समझाया। उनकी प्रेरणा से गुरूजी राष्ट्रीय स्वयंसेवक संघ शाखा में जाने लगे। 1933 में डाॅ. हेडगेवार ने काशी जाकर महामना मदनमोहन मालवीय से भेंट की। संघ के अनुशासन से प्रभावित होकर मालवीय जी ने विश्वविद्यालय परिसर में संघ कार्यालय के लिए एक भवन बनाकर दिया। यहीं पर श्री गुरुजी, डाॅ. हेडगेवार के विशेष संपर्क में आए और अपना संपूर्ण जीवन संघ कार्य हेतु समर्पित करने का निश्चय किया। प्राध्यापक पद की तीन वर्षों की कालमर्यादा समाप्त हो जाने पर श्री गुरुजी 1933 में काशी से नागपुर वापस आ गए। 1936 में वे नागपुर छोड़कर, मुर्शिदाबाद जिले के सारागाछी आश्रम में स्वामी अखण्डानन्द जी के पास आ गए। मकर संक्रान्ति 14 जनवरी 1937 को गुरुजी ने स्वामी अखण्डानन्द जी से दीक्षा ली।